Χάρι Κέιν

Ο **Χάρι Έντουαρντ Κέιν,** ΜΒΑ (αγγλικά: *Harry Edward Kane*, γεννήθηκε 28 Ιουλίου 1993) είναι Άγγλος επαγγελματίας ποδοσφαιριστής, ο οποίος αγωνίζεται ως κεντρικός επιθετικός στην Μπουντεσλίγκα για την Μπάγερν Μονάχου και είναι διεθνής με την Εθνική Αγγλίας, της οποίας είναι αρχηγός και πρώτος σκόρερ της ιστορίας της.

## Βιογραφία

### Πρώτα χρόνια
Ο Χάρι Κέιν γεννήθηκε από οικογένεια που ζούσε στο προάστιο του Λονδίνου Γουόλθαμστοου πριν μετακομίσουν στο Τσίνγκφορντ. 
Έπαιξε ποδόσφαιρο εντασσόμενος σε μια τοπική ομάδα του Γουόλθαμστοου, την Ρίτζγουεϊ Ρόβερς, όταν ήταν έξι ετών το 1999. Εντάχθηκε στην ακαδημία νέων της Άρσεναλ σε ηλικία οκτώ ετών. Αποδεσμεύτηκε μετά από μία σεζόν επειδή ήταν σχετικά υπέρβαρος. Το 2004, σε ηλικία 11 ετών, εντάχθηκε στην ακαδημία της Γουότφορντ για μια δοκιμαστική περίοδο και στη συνέχεια του δόθηκε μια ακόμη ευκαιρία στην Τότεναμ, αφού εντυπωσίασε παίζοντας για τη Γουότφορντ εναντίον της Τότεναμ. Έπαιξε αρχικά στην Τότεναμ ως μέσος - αρχικά σε θέση αμυντικού και στη συνέχεια ως επιθετικός μέσος. Την σεζόν 2008–09, αγωνίστηκε στην ομάδα κάτω των 16 ετών και τον Ιουλίου του 2010 υπέγραψε το πρώτο επαγγελματικό του συμβόλαιο.  

### Καριέρα σε συλλόγους
Έκανε το ντεμπούτο του στην πρώτη ομάδα της Τότεναμ στις 25 Αυγούστου 2011, στο ΟΥΕΦΑ Γιουρόπα Λιγκ, στο παιχνίδι με αντίπαλο τη Χαρτς. Πριν την ένταξή του στην πρώτη ομάδα της Τότεναμ είχε παραχωρηθεί ως δανεικός στην Λέιτον Όριεντ, που αγωνίζονταν στην Λιγκ Ουάν, στη Μίλγουολ και τη Λέστερ Σίτι, ομάδες που αγωνίζονταν στην Τσάμπιονσιπ, και στη Νόριτς Σίτι που αγωνίζονταν στην Πρέμιερ Λιγκ. Έγινε βασικός για την Τότεναμ στη σεζόν 2014–15, κατά την οποία πέτυχε 31 γκολ, 21 από τα οποία στο πρωτάθλημα, και πήρε τον τίτλο "PFA Νέος Παίκτης της Χρονιάς". Ο Κέιν ήταν πρώτος σκόρερ της Πρέμιερ Λιγκ και τις σεζόν 2015–16 και 2016–17, και συμμετείχε με τη Τότεναμ στα προκριματικά για το Τσάμπιονς Λιγκ και στις δύο περιπτώσεις. Έχει πάρει τον τίτλο του "Ποδοσφαιριστή του Μήνα" για την Πρέμιερ Λιγκ έξι φορές και σκόραρε πάνω από 100 γκολ για την Τότεναμ. Στις 16 Μαρτίου του 2022 έγινε ο πρώτος σκόρερ της Πρέμιερ Λιγκ σε εκτός έδρας παιχνίδια με 95 γκολ, προσπερνώντας στη σχετική λίστα τον Γουέιν Ρούνεϊ. Μάλιστα ανέβηκε στην κορυφή της λίστας δίνοντας 139 παιχνίδια, δηλαδή 104 λιγότερα από τον Ρούνεϊ, ο οποίος χρειάστηκε 243 αγώνες. Στις 11 Μαρτίου 2023, ο Κέιν σημείωσε το 269ο και 270ό του γκολ με δύο γκολ στη νίκη με 3–1 εναντίον της Νότιγχαμ Φόρεστ, και έγινε ο πρώτος σκόρερ στην ιστορία του συλλόγου ξεπερνώντας το Τζίμι Γκριβς. Ήταν δεύτερος σκόρερ του πρωταθλήματος με 30 γκολ, και έγινε ο πρώτος παίκτης που σκόραρε 30 φορές σε δύο ξεχωριστές σεζόν 38 αγώνων στην Πρέμιερ Λιγκ. 

Στις 12 Αυγούστου 2023, ο Κέιν έγινε η ακριβότερη μεταγραφή στην ιστορία της Μπούντεσλιγκα, καθώς η Μπάγερν Μονάχου έβγαλε από τα ταμεία της 100 εκατομμύρια ευρώ. Το ποσό αυτό ενδέχεται να αυξηθεί, καθώς μεταξύ των ομάδων έχει υπάρξει και συμφωνία για 10 επιπλέον εκατομμύρια σε μπόνους επίτευξης στόχων. Έκανε το ντεμπούτο του για την Μπάγερν την ίδια μέρα που εντάχθηκε στην ομάδα, ως αλλαγή στο σε μια ήττα με 3–0 από την ΡΜ Λειψία του 2023. Σκόραρε το πρώτο του γκολ για την ομάδα την πρώτη αγωνιστική της σεζόν 2023–24. Ήδη από την πρώτη του χρονιά έγινε ιδιαίτερα παραγωγικός σημειώνοντας 36 γκολ στο πρωτάθλημα κερδίζοντας και το Χρυσό Παπούτσι της Ευρώπης, ενώ ήταν και πρώτος σκόρερ του Τσάμπιονς Λιγκ με οκτώ γκολ και επιλέχθηκε στην καλύτερη ομάδα της σεζόν σε αυτή τη διοργάνωση. Την επόμενη αγωνιστική περίοδο 2024-25 θα καταφέρει να κατακτήσει τη Μπουντεσλίγκα, όντας το πρώτο τρόπαιο στην καριέρα του.

### Διεθνής καριέρα
Ο Κέιν έγινε διεθνής με την εθνική ομάδα της Αγγλίας Κ-17, Κ-19, Κ-20 και Κ-21. Σκόραρε στο διεθνές ντεμπούτο του με την ομάδα ανδρών της Εθνικής Αγγλίας στις 27 Μαρτίου 2015 ερχόμενος από τον πάγκο το πέμπτο από τα έξι γκολ στη νίκη επί του Αγίου Μαρίνου και συμμετείχε στην πρώτη του μεγάλη διοργάνωση, το Ευρωπαϊκό Πρωτάθλημα του 2016. Στο Παγκόσμιο Κύπελλο του 2018, ορίστηκε αρχηγός. Στις 18 Ιουνίου, σκόραρε και τα δύο γκολ της Αγγλίας σε μια νίκη με 2–1 επί της Τυνησίας, με το νικητήριο γκολ του να σημειώνεται στις καθυστερήσεις, στον εναρκτήριο αγώνα της ομάδας για το Παγκόσμιο Κύπελλο.  Στον επόμενο αγώνα των ομίλων, στις 24 Ιουνίου,  σημείωσε χατ-τρικ στη νίκη της Αγγλίας με 6–1 επί του Παναμά, η οποία ήταν η μεγαλύτερη νίκη της Αγγλίας σε Παγκόσμιο Κύπελλο. Με τα τρία γκολ του εναντίον του Παναμά, ο Κέιν έγινε ο τρίτος παίκτης της Αγγλίας που σκόραρε χατ-τρικ σε αγώνα Παγκοσμίου Κυπέλλου, μετά τον Τζεφ Χερστ στον τελικό του 1966 και τον Γκάρι Λίνεκερ το 1986. Πέτυχε το έκτο γκολ του στους τελικούς με πέναλτι στον αγώνα της Αγγλίας με την Κολομβία για τον γύρο των "16" κατακτώντας με έξι γκολ το χρυσό παπούτσι της διοργάνωσης. 

Συμμετείχε ακόμα στο Ευρωπαϊκό Πρωτάθλημα του 2021, σημειώνοντας στη φάση των "16" το δεύτερο γκολ εναντίον της Γερμανίας. Σκόραρε άλλα δύο γκολ στον προημιτελικό αγώνα με αντίπαλο την Ουκρανίας. Στον ημιτελικό με τη Δανία, σημείωσε το νικητήριο γκολ στη νίκη με 2–1 που εξασφάλισε την θέση της Αγγλίας στον τελικό, τον πρώτο τελικό της χώρας σε μια μεγάλη διοργάνωση από το 1966, τον οποίο στη συνέχεια έχασε από την Ιταλία στη διαδικασία των πέναλτι μετά από ισοπαλία 1–1 στην κανονική διάρκεια. Στα ανεπιτυχή πέναλτι, ο Κέιν ευστόχησε στο δικό του, αλλά η Αγγλία τελικά έχασε με 3–2. Συμμετείχε επίσης στο Παγκόσμιο Κύπελλο του 2022. 

Στις 23 Μαρτίου 2023, σκόραρε με πέναλτι σε έναν αγώνα των προκριματικών του Ευρωπαϊκού Πρωταθλήματος του 2024, βοηθώντας την Αγγλία να κερδίσει με 2–1 την πρωταθλήτρια Ευρώπης Ιταλία, η οποία ήταν επίσης η πρώτη εκτός έδρας νίκη της Αγγλίας εναντίον της Ιταλίας από το 1961. Αυτό το γκολ, το 54ο του για την Αγγλία, ξεπέρασε το ρεκόρ του Γουέιν Ρούνεϊ και έκανε τον Κέιν τον πρώτο σκόρερ όλων των εποχών της Αγγλίας. Στην τελική φάση της διοργάνωσης ήταν και πάλι αρχηγός της Αγγλίας. Στις 20 Ιουνίου, στον δεύτερο αγώνα του ομίλου εναντίον της Δανίας, σημείωσε το πρώτο του γκολ και στη φύση των "16" σημείωσε το νικητήριο γκολ της Αγγλίας στη νίκη επί της Σλοβακίας. Ο Κέιν ισοφάρισε στον αγώνα με την Ολλανδίας, με πέναλτι στο πρώτο ημίχρονο του ημιτελικού. Ξεκίνησε ως βασικός για την Αγγλία στον τελικό με την Ισπανίας, αλλά αντικαταστάθηκε στο 61ο λεπτό, καθώς η Αγγλία έχασε  με 2–1. Με τρία γκολ στο τουρνουά, ο Κέιν τιμήθηκε με το Χρυσό Παπούτσι σε μια ισοπαλία έξι παικτών. Έγινε ο τρίτος παίκτης που κέρδισε ποτέ το βραβείο τόσο σε Ευρωπαϊκό Πρωτάθλημα, όσο και στο Παγκόσμιο Κύπελλο, μετά τους Βαλεντίν Ιβανόφ και Ντράζαν Γιέρκοβιτς.

## Διακρίσεις

### Συλλογικές
* Μπουντεσλίγκα (1): 2024–25
* Σούπερ Καπ Γερμανίας (1): 2025

### Ατομικές
* Ομάδα της χρονιάς PFA της Πρέμιερ Λιγκ (4): 2014–15, 2015–16,  2016–17, 2020–21
* PFA Νέος Παίκτης της Χρονιάς: 2014–15
* Πρώτος σκόρερ πρωταθλήματος Αγγλίας (3): 2015–16, 2016–17, 2020–21
* Βραβείο καλύτερου παίκτη της χρονιάς στην Αγγλία (2): 2017,  2018
* Βραβείο περισσότερων ασίστ στην Πρέμιερ Λιγκ:  2020–21
* Παγκόσμιο Κύπελλο FIFA Χρυσό Παπούτσι: 2018
* Καλύτερη ομάδα  Παγκοσμίου Κυπέλλου FIFA: 2018
* Καλύτερος σκόρερ της IFFHS στον κόσμο: 2017

### Τιμές

* Μέλος του Τάγματος της Βρετανικής Αυτοκρατορίας: 2019

## Δείτε επίσης
* Κατάλογος ποδοσφαιριστών ανδρών με 500 ή περισσότερα γκολ 
* Κατάλογος ποδοσφαιριστών ανδρών με 50 ή περισσότερα διεθνή γκολ
* Κατάλογος κορυφαίων διεθνών σκόρερ ποδοσφαίρου ανδρών ανά χώρα

## Παραπομπές


## Εξωτερικοί σύνδεσμοι
 
* 

Κατηγορία:Επιθετικοί ποδοσφαιριστές
Κατηγορία:Ποδοσφαιριστές Εθνικής Αγγλίας
Κατηγορία:Ποδοσφαιριστές Εθνικής Αγγλίας Κ21
Κατηγορία:Ποδοσφαιριστές Πρέμιερ Λιγκ
Κατηγορία:Ποδοσφαιριστές Φούτμπολ Λιγκ (Αγγλία)
Κατηγορία:Άγγλοι ποδοσφαιριστές
Κατηγορία:Ποδοσφαιριστές Λέστερ Σίτι
Κατηγορία:Ποδοσφαιριστές Λέιτον Όριεντ
Κατηγορία:Ποδοσφαιριστές Μίλγουολ ΦΚ
Κατηγορία:Ποδοσφαιριστές Νόριτς Σίτι
Κατηγορία:Ποδοσφαιριστές Τότεναμ Χότσπερ
Κατηγορία:Ποδοσφαιριστές Ευρωπαϊκού Πρωταθλήματος 2016
Κατηγορία:Ποδοσφαιριστές Παγκοσμίου Κυπέλλου 2018
Κατηγορία:Ποδοσφαιριστές Ευρωπαϊκού Πρωταθλήματος 2020
Κατηγορία:Ποδοσφαιριστές Παγκοσμίου Κυπέλλου 2022
Κατηγορία:Ποδοσφαιριστές Μπάγερν Μονάχου
Κατηγορία:Ποδοσφαιριστές Μπούντεσλιγκα
Κατηγορία:Ξένοι ποδοσφαιριστές στη Γερμανία
Κατηγορία:Άγγλοι ποδοσφαιριστές στο εξωτερικό
Κατηγορία:Ποδοσφαιριστές Ευρωπαϊκού Πρωταθλήματος 2024
Κατηγορία:Μέλη του Τάγματος της Βρετανικής Αυτοκρατορίας
Κατηγορία:Κορυφαίοι σκόρερ του ΟΥΕΦΑ Τσάμπιονς Λιγκ